舟過道場山下將往遊舟師告以雪塗不可行而止
作者：周紫芝
朝代：宋

paragraphs: 風蒲飽朝航，霽色急新漲。
雲山繞平湖，水墨澹屏障。
夷猶柂初回，突兀山入望。
何妨傾寸眸，便足了千嶂。
想像鐘磬音，隱約霄漢上。
我欲一往遊，遐瞻茲可暢。
暮雪猶在塗，遺事不得訪。
人生蠟屐緣，一世能幾兩。
登山追勝遊，脚力須少壯。
重來定何時，吾策今可杖。
老願復爾違，撫事一惆悵。